
СЪОБЩЕНИЕ ЗА МЕДИИТЕ

Специална обучителна програма ще помага за обгрижването на 100 хиляди българи, страдащи от деменции

На 12 февруари 2014 г. в залата на Българска стопанска камара (БСК) Гражданско сдружение „Алцхайемер-България“ инициира работна среща за обсъждане необходимостта от допълнителни, специфични знания, умения и компетенции на обгрижващите болни с деменции. Все по-застаряващото българско население, както и увеличаващият се брой на заболялите от деменции, надхвърлящи 100 хиляди, поставя проблема за липсата на професионалисти, които да се грижат за болните в домашна среда в още по-актуална светлина. 

Представители на гражданското общество, общопрактикуващи лекари и здравни експерти, представители на Министерство на труда и социалната политика, Национална агенция за професионално образование и обучение, експерти от БСК, представител на Министерство на здравеопазването се събраха, за да обсъдят и предложат решения, които адекватно да отговарят на предизвикателството – мотивация и специализирано обучение на лицата ангажирани с грижи за страдащите от деменция. 

Към днешна дата желаещите да помагат на дементно болни се включват в програми, които предвиждат крайно недостатъчно време за „обучение“. Хората, които обслужват болните трябва да имат качествена подготовка и специфично обучение, за да придобият необходимите  знания, съобразени със спецификата на дейността, която включва не само здравни грижи, но и социални такива. Това поставя необходимостта от сътрудничество между работодателите, неправителствения сектор и компетентните институции, които заедно да инициират и подготвят програми и проекти, подпомагащи тези дейности, насочени към потребностите на целевата група.
От ГС „Алцхайемер-България“ настояха за качествена и адаптирана специализация на кадрите, които ще отговарят за дементно болни, която да дава необходимата квалификация на преминалите обучението. Целта е да се «произведат» квалифицирани кадри, които да обслужат огромния недостиг на персонал в областта на грижите за болни с деменции, включително с болестта на Алцхаймер. От сдружението заявиха, че имат готовност и капацитет да се включат активно в инициирането на такава обучителна програма, чиято подготовка и изпълнение зависят от широкото партньрство на неправителствения сектор, работодателите и всички заинтересовани страни. 
„Програмите могат да бъдат както за социални дейности, така и за социални асистенти или болногледачи – има законова основа да се предприемат такива действия, списъкът на професиите дава тази възможност“, увериха експерти от БСК. Остава обаче отворен въпросът, свързан с мотивацията на обучаващите се, чиято отговорност и специфика на дейност са изключително натоварващи, а финансирането – незадоволително.

На срещата бяха обсъдени добри практики от Германия, както и действащ Българо-Швейцарски проект за възрастни хора, фокусиран върху възможностите за устойчивост във финансирането на тези професионални услуги. В тази връзка от Министерство на здравеопазването информираха за подготвени промени в Закона за здравето, които предвиждат въвеждането на концептуална рамка за създаване на здравно-интегрирани и здравно-социални услуги в т.н. „здравно-социални“ центрове.

